**Balatonföldvár Város Önkormányzata Képviselő-testületének**

**27/2022. (XI. 25.) önkormányzati rendelete**

**a helyi adókról**

Balatonföldvár Város Önkormányzatának Képviselő-testülete a helyi adókról szóló 1990. évi C. törvény 1. § (1) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva, a következőket rendeli el:

**1. Adókötelezettség**

**1. §**

Az önkormányzat a helyi adókról szóló 1990. évi C. törvény felhatalmazása alapján a következő helyi adókat vezeti be:

*a)* építményadó,

*b)* telekadó,

*c)* magánszemélyek kommunális adója

*d)* idegenforgalmi adó és

*e)* helyi iparűzési adó.

**2. §**

Az adókötelezettség az önkormányzat illetékességi területén a helyi adókról szóló 1990. évi C. törvény 2. §-ában foglaltakra terjed ki.

**3. §**

A rendelet hatálya a helyi adókról szóló 1990. évi C. törvény 3. §-ában meghatározott adóalanyokra terjed ki.

**2. Építményadó**

**4. §**

Az adókötelezettségre a helyi adókról szóló 1990. évi C. törvény 11. §-ában foglalt rendelkezéseket kell alkalmazni.

**5. §**

Az adó alanyára a helyi adókról szóló 1990. évi C. törvény 12. §-ában foglalt rendelkezéseket kell alkalmazni.

**6. §**

(1) Mentes az adó alól:

*a)* a Htv. 13. §-ában meghatározott építmény,

*b)* a magánszemély tulajdonában lévő lakás, amelyben az adó alanya az adóév nagyobb részében folyamatosan életvitelszerűen lakik,

*c)* a magánszemély tulajdonában lévő lakáshoz, lakóházhoz tartozó egy darab személygépkocsi tároló, legfeljebb 20 m2-ig, amennyiben azt rendeltetésszerűen használják, és az adó alanya az adóév nagyobb részében folyamatosan életvitelszerűen abban a lakásban, lakóházban lakik. Amennyiben a személygépkocsi tároló a lakással nem azonos helyrajzi számon található, úgy mindkét adótárgy adóalanyának azonosnak kell lennie, és az adóalany az adómentességhez nyilatkozni köteles, hogy melyik lakással összefüggésben kéri a személygépkocsi tároló adómentességét.

(2) Ugyanazon adótárgyon több adófizetésre kötelezett közül a mentesség csak a követelményeknek megfelelő adóalanyt illeti meg, tulajdoni hányadának megfelelően.

(3) A magánszemély számára az a lakóingatlan szolgál életvitelszerű lakóhelyéül,

*a)* ahonnan életét szervezi: rendszeresen munkába vagy oktatási intézménybe indul, ahová hazatér,

*b)* ahol az életviteléhez szükséges tevékenységeket - étkezés, főzés, mosás – legjellemzőbben folytatja,

*c)* amely családi élete helyszínéül szolgál,

*d)* amely vonatkozásában közüzemi szolgáltatásokat elsődlegesen, nagyobb mértékben vesz igénybe és

*e)* amely elsődleges számlázási/levelezési címként jelenik meg a hatóságoknál, közműszolgáltatóknál.

(4) A (1) bekezdés b)-c) pontjában meghatározott mentesség érvényesítéséhez a magánszemély adóalany köteles nyilatkozni, és alátámasztó dokumentumokkal igazolni, hogy életvitelszerűen abban az ingatlanban lakik, amelyre vonatkozóan a mentességet igénybe kívánja venni.

(5) A (4) bekezdés szerinti nyilatkozat benyújtására az életvitelszerű tartózkodás kezdetét követő adóév január 31. napjáig van lehetőség. A határidő elmulasztása az adóévre vonatkozóan jogvesztő.

(6) Az életvitelszerű tartózkodás megszűnését 15 napon belül kell bejelenteni az adóhatóság felé.

(7) Az adóhatóság megvizsgálja a (4) bekezdésben foglalt nyilatkozat valóságtartalmát, szükség esetén bizonyítási eljárást folytat le, megvizsgálva a közüzemi számlákon szereplő fogyasztás és az életvitelszerűség arányosságát, összevetve, hogy

*a)* a dokumentumok, közműszolgáltatói igazolások, számlák miként tartalmazzák az igénybevevő nevét, lakóhelyét, a fogyasztási címet, a számlázási/levelezési címet és

*b)* a számlázási/levelezési cím mely időponttól érvényes a kérelem benyújtását megelőző egy évről szóló számlákon (részszámla, elszámoló számla).

(8) Az adóhatóság a (3) bekezdésben meghatározott feltételek együttes fennállása esetén dönt a mentességről.

**7. §**

Az adókötelezettség keletkezésére, változására és megszűnésére a helyi adókról szóló 1990. évi C. törvény 14. §-ában foglalt rendelkezéseket kell alkalmazni.

**8. §**

Az adó alapja az építmény m2-ben számított hasznos alapterülete.

**9. §**

Az adó mértéke: 2190 Ft/m2/év.

**10. §**

(1) A 9. § szerinti adót a II. övezetben 390 Ft/m2-rel, a III. övezetben 790 Ft/m2-rel csökkentett mértékben kell megállapítani.

(2) A mezőgazdasági művelés alatt álló külterületi ingatlanon lévő építmény övezet szerinti adóját 50%-kal csökkentett mértékben kell megállapítani.

(3) A helyi adókról szóló 1990. évi C. törvény 52. § 10. pontjában meghatározott kiegészítő helyiség adóköteles része vonatkozásában az övezet szerinti adót 400 Ft/m2-rel csökkentett mértékben kell megállapítani.

**11. §**

Az adó mértéke tekintetében az övezeti határok a következők:

*a)* I. övezet: a vasúti pályatesttől északra fekvő terület,

*b)* II. övezet: az I. övezet határától délre a 7-es főközlekedési útig (Balatonszentgyörgyi és Budapesti út) terjedő terület, beleérte az út mindkét oldalát, valamint a Tó utca – Gábor Áron utca – Sport köz mindkét oldala által határolt terület,

*c)* III. övezet: a II. övezet határától déli irányba az I-II övezetekhez nem tartozó terület, beleértve a külterületet is.

**12. §**

(1) Az adóbevallást az adókötelezettség keletkezését (változását) követő 15 napon belül kell benyújtani az önkormányzat hivatalához.

(2) Az adóköteles építmény utáni adót az adózónak félévenként, két egyenlő részletben, az adóév március 15-ig és szeptember 15-ig kell megfizetnie.

**3. Telekadó**

**13. §**

Az adókötelezettségre a helyi adókról szóló 1990. évi C. törvény 17. § és 20. §-ában foglalt rendelkezéseket kell alkalmazni.

**14. §**

Az adó alanyára a helyi adókról szóló 1990. évi C. törvény 18. §-ában foglalt rendelkezéseket kell alkalmazni.

**15. §**

(1) A helyi adókról szóló 1990. évi C. törvény 19. §-ában meghatározottakon túl mentes az adó alól:

*a)* a beépített telek,

*b)* az építési tilalom alatt álló telek és

*c)* az épülethez, épületnek nem minősülő építményhez, nyomvonal jellegű létesítményekhez tartozó – jogszabályban vagy hatósági előírásban megállapított – védő (biztonsági) terület.

(2) A telek fekvése vagy a helyi építési szabályzatról szóló önkormányzati rendelet szerinti minősítése miatt be nem építhető telek után az adót 50 %-kal csökkentett mértékben kell megállapítani.

**16. §**

Az adó alapja a telek m2-ben számított területe.

**17. §**

Az adó mértéke:

*a)* a telek 800 m2-t meg nem haladó területrésze után: 60 Ft/m2

*b)* a telek 800 m2 feletti területrésze után: 20 Ft/m2

**4. Magánszemélyek kommunális adója**

**18. §**

(1) Kommunális adó fizetési kötelezettség terheli a helyi adókról szóló 1990. évi C. törvény 24. §-ában meghatározattak közül azt a magánszemély adóalanyt, aki

*a)* a tulajdonában lévő lakásában a 6. § (3)-(8) bekezdésében foglaltak szerint, az adóév nagyobb részében, folyamatosan életvitelszerűen lakik vagy

*b)* az önkormányzat illetékességi területén lévő, nem magánszemély tulajdonában lévő lakás lakásbérleti jogával rendelkezik.

(2) Az (1) bekezdésben foglaltakon túl az adókötelezettségre, az adó alanyára, az adókötelezettség keletkezésére és megszűnésére a helyi adókról szóló 1990. évi C. törvény 12. §-ában és 24-25. §-ában foglalt rendelkezéseket kell alkalmazni.

**19. §**

(1) Az adó alanya az a magánszemély, aki a naptári év (a továbbiakban: év) első napján a helyi adókról szóló 1990. évi C. törvény 12. §-ában megjelölt építmény tulajdonosa, nem magánszemély tulajdonában álló lakás bérlője.

(2) Ingatlan-nyilvántartásba bejegyzett vagyoni értékű jog, és több tulajdonos esetén a helyi adókról szóló 1990. évi C. törvény 12. §-ában foglaltak az irányadók.

**20. §**

Az adókötelezettség keletkezésére és megszűnésére a helyi adókról szóló 1990. évi C. törvény 14. §-ában, 24-25. §-ában foglaltak az irányadók.

**21. §**

Az adó mértéke: 10.000 Ft / év.

**22. §**

Mentesül a magánszemélyek kommunális adója alól az adóalany arra az adótárgyra vonatkozóan, amely után építményadót fizet.

**5. Idegenforgalmi adó**

**23. §**

Az adókötelezettség a helyi adókról szóló 1990. évi C. törvény 30. §-ában meghatározott adóalanyokra terjed ki.

**24. §**

Az adómentesség a helyi adókról szóló 1990. évi C. törvény 31. §-ában foglaltakra terjed ki.

**25. §**

Az adó alapja: a megkezdett vendégéjszakák száma.

**26. §**

Az adó mértéke: személyenként és vendégéjszakánként 500 Ft.

**27. §**

(1) Az adó beszedésére kötelezettre a helyi adókról szóló 1990. évi C. törvény 34. §-ában foglalt rendelkezéseket kell alkalmazni.

(2) Az adóbeszedésre kötelezettnek a helyi adókról szóló 1990. évi C. törvény 31. §-ában meghatározott adómentességre jogosító tartózkodást igazolnia kell, ennek hiányában az idegenforgalmi adót be kell szednie, vagy neki kell megfizetnie.

(3) Az adómentesség jogcímének függvényében az adómentességre jogosító tartózkodás igazolható különösen:

*a)* a személyi adatok ellenőrzésére alkalmas okmány számával,

*b)* a fekvőbeteg szakellátó vagy szociális intézmény igazolásával,

*c)* hatóság vagy bíróság intézkedése folytán keletkezett irattal,

*d)* szakképző intézmény igazolásával,

*e)* vállalkozási- és munkaszerződéssel,

*f)* tulajdoni lappal,

*g)* egyházi jogi személy igazolásával,

*h)* honvédelmi, rendvédelmi szerv igazolásával.

**28. §**

Az adóbeszedésre kötelezett a tárgyhónapot követő hónap 15. napjáig köteles az általa beszedett idegenforgalmi adóról adóbevallást tenni, és az adót az önkormányzat idegenforgalmi adó számlájára befizetni.

**6. Helyi iparűzési adó**

**29. §**

Az adókötelezettségre, az adó alanyára a helyi adókról szóló 1990. évi C. törvény 35-39/F. §-ában foglalt rendelkezéseket kell alkalmazni.

**30. §**

Az adó mértéke: az adóalap 2 százaléka.

**31. §**

(1) Az adóelőleg megállapítására és az adó megfizetésére a helyi adókról szóló 1990. évi C. törvény 41-42. §-ában foglaltak az irányadóak.

(2) A vállalkozó a helyi iparűzési adó előlegét két részletben, az adóév június 15-éig és szeptember 15-éig fizeti meg.

**32. §**

Hatályát veszti a helyi adókról szóló 26/2011. (XII. 15.) önkormányzati rendelet.

**33. §**

Ez a rendelet 2023. január 1-jén lép hatályba.

Balatonföldvár, 2022. november 24.

**Holovits György Huba Köselingné dr. Kovács Zita**

**polgármester jegyző**

Kihirdetve: a Balatonföldvári Közös Önkormányzati Hivatal hirdetőtábláján 15 napra elhelyezett hirdetménnyel 2022. november 25. napján.

**Köselingné dr. Kovács Zita jegyző**